રાષ્ટ્રીય તપાસ એજન્સીઓની આર્થિક નાકેબંધી અને સુરક્ષા દળોની કડકાઈથી કાશ્મીર બાદ હવે નક્સલવાદને લઈને પણ સારા સમાચાર સાંભળવા મળી રહ્યા છે. દાયકાઓથી દેશના અનેક વિસ્તારમાં કત્લેઆમ ચલાવી રહેલ લાલ આતંક હાલ તેના અંતિમ શ્ર્વાસ લઈ રહ્યો છે. ૨૦૧૦માં તત્કાલીન વડાપ્રધાન ડૉ. મનમોહનસિંઘે નક્સલવાદને દેશની સુરક્ષા માટે સૌથી મોટો ખતરો ગણાવ્યો હતો, પરંતુ નવી સરકારની પરિણામલક્ષી નીતિઓને કારણે હાલ આ સમસ્યા લગભગ સમાપ્ત થવાના આરે છે. દેશમાં ખાલિસ્તાની આતંકવાદ બાદ આ બીજી મોટી સમસ્યા છે જેને ઠારવામાં દેશને સફળતા મળી હોય. જો કે લાલ આતંક હાલ ખુદને અંતિમ સલામ કરી રહ્યો છે, પરંતુ હજી તેના પિંડદાનનો સમય આવ્યો નથી. આપણે એ ન ભૂલવું જોઈએ કે, નક્સલવાદીઓ વળતો હુમલો કરવામાં માહિર હોય છે. માટે હજુ પણ સાવધાન રહેવાની જરૂર છે અને લડાઈને ત્યાં સુધી ચાલુ રાખવાની જરૂર છે જ્યાં સુધી લાલ આતંકનું અંતિમ નિશાન પણ ખતમ ન થઈ જાય.